कोशीमा राष्ट्रिय टी–२० क्रिकेट प्रतियोगिता फागुन २२ देखि
क्रिकेट संघ मोरङले फागुन २२ देखि प्रथम कोशी प्रदेश टी–२० राष्ट्रिय क्रिकेट प्रतियोगिता आयोजना गर्ने भएको छ । 
विराटनगर — क्रिकेट संघ मोरङले फागुन २२ देखि प्रथम कोशी प्रदेश टी–२० राष्ट्रिय क्रिकेट प्रतियोगिता आयोजना गर्ने भएको छ । प्रतियोगितामा सात प्रदेश र तीन विभागीय टोलीको सहभागिता रहने छ । १२ दिनसम्म चल्ने प्रतियोगितामा सहभागी स्वदेशी टिमले २३ म्याच खेल्ने छन् ।कोशी प्रदेश सरकारको समेत आर्थिक सहयोग रहने प्रतियोगिता सञ्चालनमा करिव ७५ लाख रुपैयाँ खर्च हुने अनुमान गरिएको क्रिकेट संघ मोरङका अध्यक्ष मोहम्मद सादकुरेसी (वावु) ले बताए । प्रतियोगितामा प्रदेश सरकारले कति आर्थिक सहयोग गर्ने भन्ने खुलेको छैन । विराटनगर-१९ को बैजनाथपुरमा रहेको गिरिजाप्रसाद कोइराला क्रिकेट मैदानमा हुने प्रतियोगिताको विजेताले ट्रफी सहित ५ लाख र उपविजताले ३ लाख रुपैयाँ पुरस्कार पाउने अध्यक्ष सादकुरेसीले बताए । मुलुकभरिका क्रिकेटका सर्वश्रेष्ठ सबै पुरुष खेलाडीको बैजनाथपुर क्रिकेट मैदानमा मेला लाग्ने उनले दाबी गरे । 